雷逸老以倣石鼓文見遺因呈祭酒吳公
作者：梅堯臣
朝代：宋

paragraphs: 石鼓作自周宣王，宣王發憤蒐岐陽。
我車我馬攻既良，射夫其同弓矢張。
舫舟又漁鱄鱮魴，何以貫之維柳楊。
從官執筆言成章，書在鼓腰鎸刻臧。
歷秦漢魏下及唐，無人著眼來形相。
村童戲坐老死喪，世復一世如鳥翔。
唯聞元和韓侍郎，始得紙本歌且詳。
欲以氈苞歸上庠，大官媕阿駞肯將。
傳至我朝一鼓亡，九鼓缺剝文失行。
近人偶見安碓床，亡鼓作臼刳中央。
心喜遺篆猶在傍，以臼易臼庸何傷。
以石補空恐舂梁，神物會合居一方。
雷氏有子胡而長，日模月倣志暮强。
聚完辨舛經星霜，四百六十飛鳳皇。
書成大軸綠錦裝，偏斜曲直筋肯藏。
携之謁我巧趨蹌，我無別識心徬徨。
雖與乃父非故鄉，少與乃父同杯觴。
老向太學鬢已蒼，樂子好古親縑箱。
誰能千載師史倉，勤此冷淡何肝腸。
而今祭酒裨聖皇，五經新石立兩廊。
我欲效韓非癡狂，載致出關無所障。
至寶宜列孔子堂，固勝朽版堆屋牆。
然須雷生往度量，登車裹護今相當。
誠非急務煩紀綱，太平得有朝廷光。
山水大字輦已嘗，於此豈不同粃糠。
海隅異獸乘舟航，連日道路費芻糧。
又與茲器殊柔剛，感慨作詩聊激昂。
願因諫疏投皂囊，夜觀奎壁正吐芒。
天有河鼓亦焜煌，持比負鼎干成湯。